DOI: 10.14457/tu.the.2017.1095
title: การใช้บริการโรงพยาบาลไทยของผู้ป่วยจากประเทศกัมพูชาและเมียนมา: กรณีศึกษาโรงพยาบาลพญาไท 2

description: การศึกษาเรื่อง การใช้บริการโรงพยาบาลไทยของผู้ป่วยจากประเทศกัมพูชาและ     เมียนมา กรณีศึกษาโรงพยาบาลพญาไท 2 มีวัตถุประสงค์เพื่อศึกษาและวิเคราะห์ลักษณะของผู้ป่วย มูลเหตุจูงใจ ลักษณะการรักษา และความพึงพอใจในการใช้บริการที่มีผลต่อการรับบริการของผู้ป่วยจากประเทศกัมพูชาและเมียนมา และเพื่อเป็นการเสนอแนวทางในการวางนโยบายของภาครัฐ และแนวทางการปรับปรุงคุณภาพของการบริการให้กับโรงพยาบาลพญาไท 2  สำหรับการวิจัยในครั้งนี้ผู้วิจัยใช้ข้อมูลปฐมภูมิ (Primary Data) ในการวิจัย  โดยทำการเก็บข้อมูลจากกลุ่มตัวอย่างจำนวน 50 ชุด และใช้วิธีทางสถิติในการวิเคราะห์ข้อมูล      ผลศึกษาพบว่า ข้อมูลทั่วไปของผู้ป่วย มีจำนวนเพศชายเท่ากับเพศหญิง อายุอยู่ในช่วง 31 – 40 ปี ซึ่งอยู่ในวัยทำงาน สถานภาพสมรส ผู้ป่วยจากประเทศกัมพูชามีภูมิลำเนาอยู่ในพนมเปญ ส่วนผู้ป่วยจากประเทศเมียนมามีภูมิลำเนาอยู่ในย่างกุ้ง ผู้ป่วยทำงานในภาคเอกชน อาชีพที่ประกอบ คือ พนักงานบริษัท ตำแหน่งงานส่วนใหญ่ไม่มี เนื่องจาก บุคคลเหล่านี้ประกอบอาชีพ เกษียณอายุ ค้าขาย และนักเรียนหรือนักศึกษา ระดับการศึกษาปริญญาตรี  และผู้ป่วยส่วนใหญ่เป็นผู้มีรายได้  ปานกลางระดับสูง มีรายได้ต่อเดือน เท่ากับ 20,001 – 30,000 บาท     พฤติกรรมของผู้ป่วยที่เข้ารับบริการจากทางโรงพยาบาล มีจุดประสงค์หลักในการมาประเทศไทย คือ การรักษาพยาบาล ผู้ป่วยมารักษาพยาบาลมากกว่า 1 ครั้ง สำหรับเหตุผล 3 อันดับแรกที่ทำให้ผู้ป่วยจากประเทศกัมพูชาและเมียนมาเข้ามาการรักษาพยาบาล คือ ความสามารถและชื่อเสียงของบุคลากรทางการแพทย์ มีกิริยา มารยาท และเอาใจใส่ต่อลูกค้า และชื่อเสียงของโรงพยาบาล ตามลำดับ โรคที่ทำการรักษาพยาบาลมากที่สุด คือ การตรวจสุขภาพประจำปี ค่ารักษาพยาบาลที่ชำระส่วนใหญ่ คือ 10,001 – 20,000 บาท ซึ่งผู้ป่วยเป็นผู้รับภาระในการจ่ายค่ารักษาพยาบาลเอง     ผู้ป่วยที่เข้ารับบริการไม่เคยรับบริการทางการแพทย์จากประเทศอื่น นอกจากประเทศไทย เนื่องจากผู้ป่วยมีความเชื่อมั่นในการรักษาพยาบาลของประเทศไทย ประเทศสิงคโปร์เป็นประเทศที่ผู้ตอบแบบสอบถามให้ความสนใจในการเข้ารับบริการทางการแพทย์มากที่สุด ผู้ป่วยส่วนใหญ่ที่เข้ารับบริการทางการแพทย์ในประเทศไทยมีความสนใจในการท่องเที่ยวภายในประเทศไทยหลังจากเข้ารับการรักษาพยาบาลแล้ว ซึ่งบุคคลที่ผู้ป่วยไปเที่ยว คือ ครอบครัว จังหวัดที่ท่องเที่ยว คือ กรุงเทพฯ ระยะเวลาในการท่องเที่ยว 3 – 4 วัน มีค่าใช้จ่ายประมาณ 10,001 – 20,000 บาท      ความพึงพอใจในการรับบริการจากโรงพยาบาลพญาไท 2 ของผู้ป่วยจากประเทศกัมพูชาและเมียนมา มี 5 ด้าน ดังนี้ ด้านรูปธรรมของการบริการ (Tangibility) ด้านความน่าเชื่อถือ (Reliability) ด้านการตอบสนองต่อผู้รับบริการ (Responsiveness) ด้านความเชื่อมั่น (Assurance) และด้านความเข้าใจและเห็นอกเห็นใจในผู้รับบริการ (Empathy) จากลักษณะทั้ง 5 ด้าน ความพึงพอใจของผู้ป่วยหลังจากการได้รับการบริการจากทางโรงพยาบาลอยู่ในระดับ ดี  แต่ด้านการตอบสนองต่อผู้รับบริการมีค่าเฉลี่ยน้อยที่สุด และเรื่องที่เป็นปัญหาสำหรับผู้ป่วยจากทั้ง 2 ประเทศ คือ ระยะเวลาในการพบแพทย์ไม่เกิน 1 ชั่วโมง     จากผลการศึกษา ทางภาครัฐควรเพิ่มจำนวนบุคลากรทางการแพทย์ เนื่องจาก ยุทธศาสตร์การพัฒนาประเทศไทยให้เป็นศูนย์กลางสุขภาพนานาชาติ (Medical Hub) ของภาครัฐ จะเป็นการทำให้เกิดปัญหาบุคลากรทางการแพทย์จากภาครัฐย้ายไปสู่ภาคเอกชนเพิ่มขึ้น ซึ่งส่งผลต่อระบบสาธารณสุขของคนภายในประเทศ และควรเพิ่มการเฝ้าระวังโรคอุบัติใหม่และอุบัติซ้ำที่อาจเกิดที่มาจากการเดินทางเข้าออกภายในประเทศ สำหรับแนวทางการปรับปรุงคุณภาพของการบริการให้กับโรงพยาบาลพญาไท 2  ทางโรงพยาบาลควรเพิ่มจำนวนหรือจัดสรรบุคลากรทางการแพทย์ให้เพียงพอกับจำนวนผู้ป่วยที่เข้ารับบริการ